Za diversifikaciju gospodarskog potencijala Zapadne Sahare potreban je poticaj putem stranih ulaganja. Da bi to bilo moguće, nužno je predmetnim gospodarskim subjektima pružiti dovoljnu pravnu sigurnost i posebice pojasniti carinske uvjete primjenjive na trenutačni i budući izvoz iz Zapadne Sahare u Europsku uniju. Unatoč dostupnim informacijama, koje su često nepotpune, ovom se studijom pokazalo da u Zapadnoj Sahari postoje gospodarske i proizvodne djelatnosti na koje bi se trebale primjenjivati jednake carinske povlastice kao i na Kraljevinu Maroko, od kojih su oni de facto imali koristi do 21. prosinca 2016. Takvim proširenjem carinskih povlastica Unije na navedene proizvode osigurao bi se kontinuitet izvoza. Osim toga, to proširenje trebalo bi uvelike utjecati i na budući razvoj saharskog gospodarstva poticanjem ulaganja koja se već provode ili se još razmatraju (posebice za određene fosfate, primjerice fosfornu kiselinu ili poljoprivredno gnojivo, kao i za sektore poljoprivrede i ribarstva) te koja će također omogućiti zapošljavanje.

I Kraljevina Maroko i Narodni front za oslobođenje Saguia el Hamre i Río de Oro (dalje u tekstu „Front Polisario”) polažu pravo to područje, a UN već godinama radi na mirnom rješenju tog spora. Europska unija i njezine države članice suzdržavaju se od bilo kakve intervencije i zauzimanja strana u tom sporu te će, prema potrebi, prihvatiti svako rješenje doneseno sukladno s međunarodnim pravom, pod okriljem UN-a. One ne priznaju suverenitet Maroka nad Zapadnom Saharom, ali podržavaju nastojanja Glavnog tajnika Ujedinjenih naroda za postizanje pravednog, trajnog i obostrano prihvatljivog političkog rješenja koje omogućuje samoodređenje naroda Zapadne Sahare.

Zapadna Sahara područje je na sjeverozapadu Afrike koje graniči s Marokom, Alžirom i Mauritanijom. Do 1976. bila je pod španjolskom upravom. Opća skupština Ujedinjenih naroda (UN) donijela je 14. prosinca 1960. Rezoluciju 1514 (XV) o davanju neovisnosti zemljama i narodima pod kolonijalnom upravom. Na zahtjev Kraljevine Maroka te nakon što je Kraljevina Španjolska dostavila informacije u skladu s člankom 73. točkom (e) Povelje Ujedinjenih naroda, UN je 1963. Zapadnu Saharu upisao na svoj popis nesamoupravnih područja i ona se do danas nalazi na tom popisu.

Metodološka ograničenja različite su prirode i odnose se na:

·kvalitetu dostupnih informacija,

·praksu do presude Suda od 21. prosinca 2016.,

·sâmo utvrđivanje opsega procjene,

·poteškoće s kojima se Unija kao treća strana suočava u procjeni učinka Sporazuma i posebice njegovih koristi za predmetno stanovništvo.

Dostupne informacije. Općenito govoreći, statistički podaci koji se odnose na Zapadnu Saharu i dalje su nepotpuni i neujednačeni. To je, naravno, posljedica posebne političke situacije na tom području. Na primjer, iako su na internetskim stranicama raznih marokanskih institucija (među kojima su Gospodarsko, socijalno i ekološko vijeće te Visoko povjerenstvo za planiranje) dostupne brojne informacije, područje Zapadne Sahare ne odgovara u potpunosti području „južnih regija”, na koje marokanska nadležna tijela upućuju u svojim publikacijama ili informacijama koje razmjenjuju sa službama Europske komisije (regije El Aaiún-Sakia el Hamra, Dakhla-Oued ed Dahab i Guelmim-Oued Noun). Međutim, ta se prepreka može zaobići jer su gospodarske djelatnosti o kojima je riječ u ovom izvješću koncentrirane u regijama El Aaiún-Sakia el Hamra i Dakhla-Oued ed Dahab.

Praksa do presude Suda od 21. prosinca 2016. U pogledu samih podataka koji su na raspolaganju institucijama Unije, metodološka ograničenja povezana su s praksom koja je prevladavala do 21. prosinca 2016., datuma presude Suda Europske unije. Budući da su se na robu iz Zapadne Sahare koja se uvozila u Uniju primjenjivale de facto jednake povlastice kao na robu podrijetlom iz Maroka, općenito nije moguće razlikovati robu uvezenu iz Maroka od robe uvezene iz Zapadne Sahare ni procijeniti udio proizvoda podrijetlom iz Zapadne Sahare na temelju statističkih podataka Unije o vanjskoj trgovini (primjerice Eurostatove baze podataka COMEXT). Samo se za proizvode ribarstva na temelju podataka iz sustava TRACES (eng. Trade Control and Expert System), kojim upravlja Europska komisija, može procijeniti udio proizvoda ribarstva prerađenih na predmetnom području i uvezenih u Europsku uniju.

Utvrđivanje opsega procjene. Izraz „predmetno stanovništvo” može se tumačiti na razne, pa čak i oprečne načine. Može se odnositi na skupine ljudi koje žive na predmetnom području, što je marokansko tumačenje, kojim se među stanovnicima ne pravi razlika na temelju etničke pripadnosti ili zajednice. Može se odnositi i na određene stanovnike na temelju etničke pripadnosti ili zajednice (Sahrawi); u tom slučaju dotične osobe mogu, barem djelomično, živjeti izvan Zapadne Sahare (izbjeglice), dok osobe koje su se tamo nedavno doselile ne moraju biti obuhvaćene. To je posebno tumačenje Fronta Polisario. Ako se koristi definicija predmetnog stanovništva na temelju etničke pripadnosti ili zajednice, treba podsjetiti na tri činjenice: (1) Misija Ujedinjenih naroda za referendum u Zapadnoj Sahari (MINURSO) djelovala je tijekom 13 godina, od 1991. do 2004., kako bi se utvrdile osobe koje mogu sudjelovati u ostvarivanju prava na samoodređenje naroda Zapadne Sahare, a da nije postigla jasne rezultate; (2) stanovništvo koje se naziva Sahrawijima živi na području mnogo većem od Zapadne Sahare, uključujući posebice jug Maroka, Mauritaniju, dio Alžira te veće skupine u Europi, Sjevernoj Americi i drugdje; (3) to stanovništvo naroda Sahrawi, koje je tradicionalno nomadsko, ima obiteljske veze koje prelaze granice te regije. To ukazuje na poteškoće s kojima se suočavaju službe Europske komisije, koje ne mogu precizno ni pouzdano utvrditi tko pripada „predmetnom stanovništvu [naroda Sahrawi]”.

Osim toga, učinci carinskih povlastica na prirodne resurse, zapošljavanje i ljudska prava vrlo se teško mogu izmjeriti jer su po prirodi neizravni.

Iako je ovo izvješće izrađeno što je objektivnije moguće, postoje određena prirodna ograničenja: s jedne strane, stajališta stranaka u sporu o Zapadnoj Sahari i njezinom statusu bitno se razlikuju, a, s druge strane, ne postoji neovisna analiza koju su zatražili Ujedinjeni narodi u pogledu koristi međunarodnih trgovinskih sporazuma za Zapadnu Saharu. Osim toga, Europska unija nema nadležnost ni mogućnost izravnog istraživanja na području Zapadne Sahare.

U svakom slučaju, smatralo se da je prvo potrebno ispitati bi li Sporazum pozitivno utjecao na trgovinske tokove između Zapadne Sahare i Europske unije. Službe Europske komisije pokušale su utvrditi koje bi, u tom slučaju, bile njegove posljedice u pogledu radnih mjesta i iskorištavanja prirodnih resursa. Pokušale su, koliko je to moguće, utvrditi i bi li se taj učinak mogao razlikovati ovisno o podrijetlu dotičnih osoba (autohtonih/neautohtonih).